Gandia llança una activitat formativa dirigida a les empreses d'hostaleria per a atraure i retindre el talent
13 gener 2025

## Gandia llança una activitat formativa dirigida a les empreses d'hostaleria per a atraure i retindre el talent13 gener 2025Última actualització: 13 gener 2025

![](../gestion/img/8962282b6bc6f75d7ff22227ac8f99969c3c6622be657494d8337719305afc33.jpg)  
  

L'Ajuntament de Gandia, des de l'àrea d'Economia, Empresa, Innovació i Comerç, que dirigeix la regidora **Elena Moncho**, en col·laboració amb DestíSafor, ha preparat una activitat formativa per a les empreses del sector de l'hostaleria sobre l'atracció i retenció del talent.

Un aspecte que, tal com ha explicat Moncho, suposa un dels reptes del sector, ja que és una eina clau per a garantir el servei.  
"_L'objectiu d'aquesta acció és promoure una cultura empresarial saludable, centrada en la captació i retenció del talent que permeta millorar la satisfacció laboral_", ha incidit la regidora.

L'activitat consisteix en 6 sessions formatives, que tindran lloc a Urbalab, els dilluns, des del 20 de gener al 24 de febrer. Cada sessió anirà precedida d'un desdejuni de treball que començarà a les 9.30 hores. El taller formatiu serà de 10.00 a 11.30 hores.

  
El contingut de les sessions ha sigut dissenyat per experts en gestió de recursos humans en l'àmbit de l'hostaleria, tenint en compte les necessitats específiques del sector. S'inclouran temes clau com: eines per a la recerca i retenció del talent, tècniques de gestió òptima d'equips de treball, lideratge, comunicació interna i clima laboral, reconeixement i salari laboral.

Per la seua banda, el president de DestíSafor, **Amadeo Faus**, ha explicat que aquest programa ha de permetre que _"entre la gent del sector siguem capaços d'ajudar-nos, ensenyar-nos i compartir experiències que ens facen millors i que ens permeten prestar un millor servei". "Hi ha molts aspectes que hem d'analitzar perquè l'hostaleria siga una professió atractiva per als treballadors"._

Es tracta d'una activitat gratuïta que requereix inscripció prèvia.

Més informació sobre les diferents sessions i inscripció a la pàgina web d'Urbalab.  
[https://www.urbalabgandia.com/agenda/](https://www.urbalabgandia.com/agenda/)